Angajații din sistemul sanitar vor ieși, azi, la protest în centrul Capitalei. Acțiunea, anunțată de Federația Solidaritatea Sanitară, este programată să înceapă înainte de prânz, în Piața Victoriei. De la sediul Guvernului, participanții vor porni în marș spre ministerele Sănătății și Muncii, apoi către Palatul Parlamentului. Revendicările sindicaliștilor se referă în principal la salarizare.
Oamenii sunt nemulțumiți și după ce Guvernul a aprobat, săptămâna trecută, creșterea salariilor din Sănătate cu 20% în două tranșe egale, luna aceasta și în iunie. Reprezentanții sindicali consideră că această majorare este insuficientă și afirmă că sumele în plus nu acoperă evoluția inflației.
În plus, ei reclamă faptul că ordonanța de urgență a Executivului nu conține nicio prevedere referitoare la sporuri sau la tariful orar al gărzilor.